ཕྱི་ལོ་༡༩༣༡ལོར་ཁོང་དཔོན་གཡོག་རྣམས་གུ་གེ་བརྒྱུད་ནས་ཞང་ཞུང་རོང་པ་ཁུ་ནུའི་ཡུལ་དུ་ཕེབས།དེ་ནས་རིན་པོ་ཆེ་མཉམ་དུ་རྒྱ་གར་གནས་ས་གནས་ཕྱོགས་ཧ་རི་རྡོ་ཨར་ཝ་ར་ན་སི་།རྡོ་རྗེ་གདན་།གྷ་ཡ་གྷོ་རི།དུར་ཁྲོད་བསིལ་བ་ཚལ།ཆུ་བོ་ན་རན་ཛྙ་ན།མཆོད་རྟེན་རྣམ་དག་དཀར་པོ་སོགས་དེ་ཕྱོགས་ཀྱི་གནས་ཀུན་མཇལ།བྷི་ཧར་ཡུལ་གྱི་གནས་བྱ་རྒོད་ཕུང་པོའི་རི་བོའམ་རཱ་ཛ་གྷིར་ཏེ་རྒྱལ་པོའི་ཁབ་ཀྱི་གནས་མཇལ།ཨ་མྲི་ཏ་ས་རུ་གུ་རུ་ན་ནིག་གི་ཕོ་བྲང་ལ་མཆོད་འབུལ་བསྐོར་བ་ཚོགས་བརྒྱ་བཅས་བཏང་ནས་ཁུ་ནུ་རུ་ལོག་ཕེབས།ཁོང་དཔོན་གཡོག་རྣམས་ཁུ་ནུ་རུ་ལོ་ལྔ་ཙམ་བཞུགས།དེར་བཞུགས་རིང་ཟབ་ཆོས་ཁྲོས་མའི་དཔར་རྩ་འཕྲོ་རྣམས་དང་།ཆེ་ལྷ་རྣམ་གསུམ།རིགས་གསུམ་མགོན་པོ།ཁྲོས་མའི་ཙ་ཀ་ལི།གུ་རུ་སྐུ།ཀུན་ཏུ་བཟང་པོ།གསས་མཁར་མཆོག་ལྔ།མ་བདུད་བཙན་གསུམ་བཅས་བྲིས།ཁུ་ནུའི་ཡུལ་སྟོད་སྨད་སོགས་སུ་ཁྱུང་སྤྲུལ་རིན་པོ་ཆེས་རྣམ་དཀར་ཆོས་ཀྱི་འཁོར་ལོ་རྒྱ་ཆེན་བསྐོར།ཡུལ་ལྷ་དྲེགས་ཚོགས་རྣམས་དམ་ལ་བཏགས།ལམ་ངན་སྲོག་བཅད་ཁྲི་འབུམ་སྡིག་རྒྱུན་བཅད།སྐལ་བཟང་རྗེས་འཇུག་སྨིན་གྲོལ་ལམ་ལ་བཀོད་པའི་དུས་ཁོང་དཔོན་གཡོག་རྣམས་མཉམ་དུ་ཡོད།